b'\n_START_ARTICLE_\nMichailas Preobra\xc5\xbeenskis\n_START_SECTION_\nBiografija\n_START_PARAGRAPH_\nGim\xc4\x97 1854 m. spalio 16 d. Vabalninke mokytojo \xc5\xa1eimoje. 1870-1874 m. mok\xc4\x97si Maskvos dail\xc4\x97s, skulpt\xc5\xabros ir architekt\xc5\xabros mokykloje. 1875 m. prad\xc4\x97jo mokytis Sankt Peterburgo imperatori\xc5\xa1kojoje dail\xc4\x97s akademijoje. Mokydamasis akademijoje suk\xc5\xabr\xc4\x97 \xc4\xafvairi\xc5\xb3 projekt\xc5\xb3 mauzoliejams, stotims ir bibliotekoms, slaugos namams u\xc5\xbe kuriuos buvo apdovanotas \xc4\xafvairiais sidabro ir aukso medaliais. 1879 m. baig\xc4\x97 akademij\xc4\x85 aukso medaliu. 1880-1882 m. gyveno ir k\xc5\xabr\xc4\x97 Borovske. 1882 m. gav\xc4\x99s finansavim\xc4\x85 i\xc5\xa1 imperatori\xc5\xa1kosios dail\xc4\x97s akademijos i\xc5\xa1vyko semtis \xc5\xbeini\xc5\xb3 \xc4\xaf Venecij\xc4\x85, Florencij\xc4\x85, Rom\xc4\x85, 1884 m. Pary\xc5\xbei\xc5\xb3, 1885 m. Miunchene ir Vienoje. 1885 m. gavo u\xc5\xbesakym\xc4\x85 suprojektuoti Rusijos imperijos ambasados darbuotojams skirt\xc4\x85 Florencijos Kristaus gimimo ir Nikolajaus Stebukladario cerkv\xc4\x99._NEWLINE_1887 m. pakviestas d\xc4\x97styti \xc4\xaf imperatori\xc5\xa1k\xc4\x85j\xc4\x85 dail\xc4\x97s akademij\xc4\x85. 1888 m. jam skirtas finansavimas tirti medin\xc4\x97s architekt\xc5\xabros paminklus Kalugos, Maskvos ir \xc5\xbdemutino Naugardo gubernijose. Nuo 1891 m. priklaus\xc4\x97 cerkvi\xc5\xb3 statybos komisijai. 1893 m. tapo imperatori\xc5\xa1kosios dail\xc4\x97s akademijos nariu. Nuo 1893 m. valstybin\xc4\x97s archeologijos komisijos narys. Nuo 1894 m. d\xc4\x97st\xc4\x97 architekt\xc5\xabr\xc4\x85 imperatori\xc5\xa1kojoje dail\xc4\x97s akademijoje. 1907 m. paskirtas Tikruoju valstyb\xc4\x97s patar\xc4\x97ju. Iki I pasaulinio karo suprojektavo cerkves Rusijos imperijos ambasad\xc5\xb3 darbuotojams Buenos Air\xc4\x97se, Nicoje, Sofijoje, Bukare\xc5\xa1te, Nik\xc5\xa1i\xc4\x8diuje. 1919-1922 m. dirbo TSRS \xc5\xa1vietimo ministerijos architekt\xc5\xabros biure. V\xc4\x97liau iki mirties dirbo TSRS moksl\xc5\xb3 akademijos architekt\xc5\xabros institute. Mir\xc4\x97 1930 m. rugs\xc4\x97jo 25 d. Leningrade, palaidotas Sankt Peterburgo Novodevi\xc4\x8di\xc5\xb3 kapin\xc4\x97se.'